Regering mag sê oor kerkdienste – hofArgieffoto Die Johannesburgse hooggeregshof het Maandag besluit om Freedom of Religion South Africa (FOR SA) se saak teen die regering oor die verbod op godsdienstige byeenkomste van die hand te wys. Nou is FOR SA vuur en vlam om hom na die Appèlhof in Bloemfontein te wend om die hof se besluit te betwis. Die saak is van 22 tot 24 November in ŉ virtuele verhoor voor die hooggeregshof aangehoor, tesame met ander soortgelyke aansoeke deur die Suid-Afrikaanse Nasionale Christelike Forum (SANCF), Solidariteit Helpende Hand en die Moslem Prokureursvereniging. Al dié organisasies se sake is ook deur die hof van die hand gewys. Volgens Michael Swain, uitvoerende hoof van FOR SA, het die regter in ŉ betreklik kort uitspraak bevind aangesien die verbod op byeenkomste nie meer geld nie, dit nie in belang van die hof is om oor dié aangeleentheid te besluit nie. Swain sê FOR SA is uiters teleurgesteld met die uitspraak en meen dit stuur ŉ boodskap aan die miljoene gelowiges in Suid-Afrika dat hul geloof beperk word om dit slegs tuis te beoefen. “Die regter het beslis dat aangesien die Covid-19-regulasies in die aard van ŉ uitvoerende beleid was, is die regulasies nie onderhewig aan die hersiening van die howe nie. Volgens die hof was daar dus geen verpligting op dr. Nkosazana Dlamini-Zuma, minister van samewerkende regering en tradisionele sake, om redes te verskaf vir haar besluit om godsdienstige byeenkomste te verbied of om met geaffekteerde partye te konsulteer nie,” sê Swain. FOR SA het ook beoog om godsdienstige leiers as noodsaaklike werkers tydens ŉ afsonderingstydperk te laat verklaar. “Dit is nooit duidelik gemaak wie as ŉ ‘godsdienstige werker’ sou kwalifiseer nie, en daarom het die hof geweier om ‘godsdienstige werkers’ oor dieselfde kam as ‘noodsaaklike werkers’ geskeer.” Maroela Media het vroeër berig die verbod op kerkbyeenkomste is verlede jaar tydens die algehele inperking ingestel om die verspreiding van Covid-19 te beperk. Hoewel die verbod intussen aangepas is om kerkdienste gedeeltelik toe te laat, meen talle partye – soos FOR SA – dit behoort as onwettig en ongrondwetlik verklaar te word sodat dié drakoniese maatreëls nie op ŉ latere stadium weer ingestel kan word nie. Swain meen die feit dat die hof weier om die regering se optrede te ondersoek het massiewe gevolge, nie net vir die godsdienstige gemeenskap nie, maar vir die mense van Suid-Afrika oor die algemeen. “Hierdie uitspraak beteken nou dat ons ons howe nie eers oor die regering se besluite kan nader nie. Dit plaas effektief onbeperkte mag in die hande van die regering om eensydige regulatoriese besluite te neem oor enige aspek van mense se lewens. Hy sê die hof se beslissing slaan terug na die pre-grondwetlike era waar ontsaglike mag in die hande van enkeles gekonsentreer was. “Dit skep ’n ongelooflik gevaarlike presedent vorentoe.” FOR SA is besig met die voorbereiding van ŉ aansoek om verlof tot appèl teen die uitspraak. Volgens die groep is dit “te belangrik en te gevaarlik om nie te appelleer nie”.